Document ID: 31999L0027

Komisijas Direktīva 1999/27/EK
(1999. gada 20. aprīlis)
par Kopienas metožu ieviešanu amprolija, diklazurila un karbadoksa noteikšanai barībā, ar ko groza Direktīvu 71/250/EEK, 73/46/EEK, un atceļ Direktīvu 74/203/EEK
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1970. gada 20. jūlija Direktīvu 70/373/EEK par paraugu ņemšanas un analīžu Kopienas metožu ieviešanu barības oficiālajai kontrolei [1], kurā jaunākie grozījumi izdarīti ar Austrijas, Somijas un Zviedrijas Pievienošanās aktu, un jo īpaši tās 2. pantu,
(1) tā kā Direktīva 70/373/EEK paredz, ka lai pārbaudītu, vai barība atbilst prasībām, kas izriet no normatīviem un administratīviem aktiem, kas reglamentē tās kvalitāti un sastāvu, oficiālo kontroli jāveic, izmantojot Kopienas paraugu ņemšanas un analīžu metodes;
(2) tā kā Padomes 1970. gada 23. novembra Direktīvā 70/524/EEK par barības piedevām [2], kurā jaunākie grozījumi izdarīti ar Komisijas Regulu 45/1999, noteikts, ka amprolija un diklazurila saturam jābūt norādītam attiecīgajā marķējumā gadījumos, kad šīs vielas pievieno premiksiem un barībai; tā kā karbadoksa lietošana barības piedevām aizliegta ar Komisijas 1998. gada 22. decembra Regulu 2788/98, ar ko groza Padomes Direktīvu 70/524/EEK par dažu barībai pievienojamo augšanas stimulatoru izmantošanas aizliegumu [3], un ir jāveic aizliegto vielu iespējamās izmantošanas oficiāla kontrole;
(3) tā kā jānosaka Kopienas analīžu metodes šo vielu noteikšanai;
(4) tā kā pirmajā Komisijas 1971. gada 15. jūnija Direktīvā 71/250/EEK, ar ko ievieš Kopienas analīžu metodes barības oficiālajai kontrolei [4], kurā jaunākie grozījumi izdarīti ar Direktīvu 98/54/EEK [5], noteiktas attiecīgās analīžu metodes, tostarp sinepju eļļas un teobromīna noteikšanas metode; tā kā, ņemot vērā zinātnes un tehnikas attīstību, minētās metodes ir novecojušas un šim nolūkam kļuvušas nepiemērotas; tā kā tādēļ šīs metodes būtu jāatceļ;
(5) tā kā ceturtajā Komisijas 1972. gada 5. decembra Direktīvā 73/46/EEK par Kopienas analīžu metodēm barības oficiālajai kontrolei [6], kurā jaunākie grozījumi izdarīti ar Direktīvu 98/54/EK [7], noteiktas attiecīgās analīžu metodes, tostarp sinepju eļļas un retinola (A vitamīna) noteikšanas metode; tā kā, ņemot vērā zinātnes un tehnikas attīstību, minētā metode ir novecojusi un šim nolūkam kļuvusi nepiemērota; tā kā tādēļ attiecībā uz retinolu šī noteikšanas metode būtu jāatceļ;
(6) tā kā piektajā Komisijas 1974. gada 25. marta Direktīvā 74/203/EEK par Kopienas analīžu metodēm barības oficiālajai kontrolei [8], kurā jaunākie grozījumi izdarīti ar Direktīvu 81/680/EEK [9], noteiktas analīžu metodes cietes un tādu cietes lielmolekulāro noārdīšanās produktu analīzēm, ko satur barība, kuras sastāvā ir biešu atgriezumi, biešu mīkstums, kaltētas biešu galviņas un lapas, kartupeļu mīkstums, sausais raugs, produkti, kuri ir bagāti ar inulīnu vai dradžiem, amproliju, etopabātu, dinitolamīdu, nikarbazīnu un menadionu (K3 vitamīna); tā kā, ņemot vērā zinātnes un tehnikas attīstību, visas minētajā direktīvā aprakstītās metodes ir novecojušas un tāpēc šim nolūkam kļuvušas nepiemērotas; tā kā tādēļ šī direktīva būtu jāatceļ;
(7) tā kā šajā direktīvā paredzētie pasākumi saskan ar Barības pastāvīgās komitejas atzinumu,
IR PIEŅĒMUSI ŠO DIREKTĪVU.
1. pants
Dalībvalstis nosaka, ka amprolija, diklazurila un karbadoksa satura analīzes barības un premiksu oficiālajai kontrolei veic saskaņā ar šīs direktīvas pielikumā aprakstītajām metodēm.
2. pants
Direktīvu 71/250/EEK groza šādi:
1. Direktīvas 1. pantā svītro vārdus "sinepju eļļa" un "teobromīns".
2. Direktīvas pielikumā svītro 8. un 13. punktu.
3. pants
Direktīvu 73/46/EEK groza šādi:
1. Direktīvā svītro 2. pantu.
2. Svītro direktīvas II pielikumu.
4. pants
Tiek atcelta Direktīva 74/203/EEK.
5. pants
Dalībvalstīs, vēlākais, līdz 1999. gada 31. oktobrim stājas spēkā normatīvi un administratīvi akti, kas vajadzīgi, lai izpildītu šīs direktīvas prasības. Par to dalībvalstis tūlīt informē Komisiju.
Dalībvalstis piemēro šos pasākumus no 1999. gada 1. novembra.
Kad dalībvalstis pieņem minētos pasākumus, tajos ietver atsauci uz šo direktīvu, vai arī šādu atsauci pievieno minēto pasākumu oficiālai publikācijai. Šādas atsauces pievienošanas kārtību paredz dalībvalstis.
6. pants
Šī direktīva stājas spēkā divdesmitajā dienā pēc tās publicēšanas Eiropas Kopienu Oficiālajā Vēstnesī.
7. pants
Šī direktīva ir adresēta dalībvalstīm.
Briselē, 1999. gada 20. aprīlī

Labels: 0
16
17
6